**ANEXA 7.1.7. CLAUZE SPECIFICE PREZENTULUI APEL DE PROIECTE (MODEL ORIENTATIV)**

**Pentru prezentul apel ANEXA I, SECTIUNEA II din *Anexa 10.8 Forma de contract – model orientativ al contractului de finanţare – la Ghidul general*** se completează cu următoarele prevederi:

# ANEXA I – CONDIȚII SPECIFICE

**SECȚIUNEA II - CONDIȚII SPECIFICE APLICABILE PRIORITATII DE INVESTITII 7.1 DIN CADRUL POR 2014-2020**

Articolul 1- Alte obligații ale beneficiarului

1. Beneficiarul se obligă să nu realizeze activităţi economice, în scopul obţinerii de venituri, inclusiv prin cedarea folosinţei oricăruia dintre obiecte / bunuri către o terţă parte, cu excepţia activităţilor corespunzătoare destinaţiei principale a acestora, pe întreaga perioadă de durabilitate a prezentului Contract, astfel cum aceasta este identificată la art. 2 alin. (5) din cadrul Condițiilor generale. Transmiterea dreptului de folosință asupra obiectelor/bunurilor realizate prin proiect către o terță parte pentru îndeplinirea activităților corespunzătoare obiectivelor proiectului, se poate face numai prin licitaţie în condiţiile legii, precum şi a prevederilor art. 107 din Tratatul privind Funcționarea Uniunii Europene.
2. În completarea art 3, alin. (5) din Condiții specifice POR 2014-2020, Beneficiarul poate transmite, în condiţiile legii, pe perioada de durabilitate prevăzută la art. 2 alin. (5) din Condiții generale, realizarea serviciilor de administrare asupra obiectelor/bunurilor realizate prin proiect către o structură competentă aflată în subordinea/coordonarea sa, exclusiv pentru îndeplinirea obiectivelor proiectului, fără ca structura respectivă să obțină venituri.
3. În cazul în care, pe perioada de implementare a activităților realizate după semnarea contractului de finanțare în conformitate cu Anexa 2 (doi) – Cererea de finanțare și respectiv pe toată perioada de durabilitate a prezentului Contract, astfel cum aceasta este identificată la art. 2 alin. (5) din cadrul Condițiilor generale, localitatea în care se realizează investiția își pierde statutul de staţiune turistică şi /sau balneară, climatică sau balneoclimatică, proiectul devine ne-eligibil, AM dispunând rezilierea și recuperarea finanțării nerambursabile acordate, în condițiile prezentului contract de finanțare.
4. Beneficiarul are obligația ca pe perioada de durabilitate prevăzută la art. 2 alin. (5) din Condiții generale, să asigure întreținerea/mentenanța investiției în conformitate cu prevederile legale în vigoare, în caz contrar AM putând dispune rezilierea și recuperarea finanțării acordate în conformitate cu prevederile prezentului contract.
5. Modificările efectuate asupra bugetului proiectului în conformitate cu prevederile art. 9 din Condiții Generale și respectiv art. 8 din Condiții Specifice POR 2014-2020 nu pot depăși valoarea totală de 5 milioane de euro, calculată la cursul Inforeuro din luna în care intervine modificarea respectivă, în caz contrar proiectul devine ne-eligibil, AM dipunând rezilierea și recuperarea finanțării acordate în conformitate cu prevederile prezentului contract. Cheltuielile de întreținere aferente investiției efectuate, în conformitate cu prevederile alin. 4 al prezentului articol nu se includ în valoarea totală a proiectului.
6. În cazul în care, pe perioada de implementare și durabilitate, instituţiile abilitate în verificarea, auditarea și controlul implementării POR 2014 - 2020 decid că respectiva investiţie intră sub incidenţa ajutorului de stat, cererea de finanțare va fi declarată neeligibilă şi se va dispune recuperarea ajutorului de stat şi a dobânzilor aferente, în conformitate cu legislaţia în vigoare.
7. AM va considera Contractul reziliat de plin drept, fără punere în întârziere, fără intervenţia instanţei de judecată şi fără orice altă formalitate, dacă Beneficiarul nu prezintă Hotărârea Guvernului actualizată, publicată în Monitorul Oficial al României, privind proprietatea publică asupra imobilului, și extrasul de carte funciară actualizat din care să rezulte înscrierea definitivă a dreptului de proprietate publică asupra imobilului, precum și încheierea, cel mai târziu până la data emiterii autorizaţiei de construire aferente proiectului, dar nu mai târziu de un termen de maximum 12 luni de la data intrării în vigoare a prezentului contract de finanțare. OI are obligația monitorizării termenului de 12 luni anterior menționat şi realizarea demersurilor necesare pentru informarea corespunzătoare a AMPOR.

Pe perioada anterior menționată solicitantul nu poate depune nicio cerere de rambursare/plată, iar AMPOR nu va efectua plăți/rambursări.

Articolul 2 – Alte completări privind încetarea contractului:

1. În cazul în care, în termen de maxim 6 luni până la finalizarea perioadei de durabilitate a proiectului, astfel cum aceasta este identificată la art. 2 alin. (5) din cadrul Condițiilor generale, nu se va demara cel puțin una dintre investiţiile identificate în cadrul Acordului de principiu pentru finanţare, inclus în Anexa 2 (doi) – Cererea de finanțare la prezentul contract, AM va dispune rezilierea și recuperarea finanțării nerambursabile acordate, în condițiile prezentului contract de finanțare.

Articolul 3- Alte obligații specifice ale OI

1. OI are obligația să verifice respectarea prevederilor art. 2, alin. (1) din cadrul prezentei secțiuni în termen de 10 zile de la sfârşitul perioadei menționate la alin. precedent și să notifice AMPOR cu privire la acest aspect în termen de maxim 5 zile lucrătoare de la finalizarea verificării.